เปิดเงื่อนไขเงินกู้ดอกต่ำช่วยน้ำท่วม
ธปท.เปิดเงื่อนไขการขอกู้สินเชื่อดอกเบี้ยต่ำพิเศษ วงเงิน 3 แสนล้านบาท ดอกเบี้ย 3% ต่อปี คาดเริ่มปล่อยกู้ได้ต้นเดือนมี.ค.ปีนี้
16 ก.พ. 2555

ธปท.เปิดเงื่อนไขการขอกู้สินเชื่อดอกเบี้ยต่ำพิเศษ วงเงิน 3 แสนล้านบาท ดอกเบี้ย 3% ต่อปี คาดเริ่มปล่อยกู้ได้ต้นเดือนมี.ค.ปีนี้ 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศการให้ความช่วยเหลือทางการเงินอัตราดอกเบี้ยต่ำ(ซอฟท์โลน) เพื่อช่วยเหลือผู้ที่ได้รับความเสียหายจากอุทกภัยในปี พ.ศ. 2554 ในวงเงิน 3 แสนล้านบาท โดยธปท.จะคิดดอกเบี้ยกับธนาคารที่เข้าร่วมโครงการในอัตรา 0.01% และให้ธนาคารคิดดอกเบี้ยกับผู้ขอกู้ไม่เกิน 3% ต่อปี มีระยะเวลาการให้กู้ในโครงการนาน 5 ปี โดยโครงการจะสิ้นสุดวันที่ 31 ธ.ค.2561 สถาบันการเงินที่เข้าร่วมโครงการจะต้องยื่นคำขอกู้ยืมเงินต่อ ธปท. ภายในวันที่ 31 ธ.ค.2556




"คาดว่าการปล่อยกู้จะเริ่มปล่อยกู้ได้ ในช่วงต้นเดือนมี.ค.ปีนี้เลย หลังกระทรวงมหาดไทยออกประกาศเขตพื้นที่ ที่ประชาชนได้รับผลกระทบจากอุทกภัยทั่วประเทศเรียบร้อย พอธนาคารยื่นความต้อกงารในวงเงินขอกู้มาเสร็จผ่านขั้นตอนการพิจารณาของเรา ก็น่าจะเริ่มปล่อยได้ในช่องต้นเดือนมี.ค.ปีนี้เป็นต้นไป แต่หากรายใดผิดเงื่อนไขการกู้ เช่น ไม่อยู่ได้พื้นที่น้ำท่วมที่มหาดไทยกำหนด ไม่ได้รับผลกระทบน้ำท่วมจริง จะถูกคิดดอกเบี้ยปรับในอัตรา 10%"นางผ่องเพ็ญกล่าว  
ทั้งนี้ วงเงินให้กู้ช่วยเหลือผู้ประสบปัญหาน้ำท่วม 3 แสนล้านบาท แบ่งเป็นเงินของ ธปท. สัดส่วน 70% หรือไม่เกิน 2.1 แสนล้านบาท  และอีก 30% เป็นเงินของสถาบันการเงินที่จะมาสมทบไม่น้อยกว่า 9 หมื่นล้านบาท ซึ่งผู้ขอกู้ที่เข้าข่ายได้รับผลกระทบตามเกณฑ์ของกระทรวงมหาดไทย ในกรณีที่เป้นผู้ประกอบการขนาดกลางและขนาดย่อม(เอสเอ็มอี)จะกู้ได้รายละไม่เกิน 30 ล้านบาท ส่วนบุคคลธรรมดากู้ได้รายละไม่เกิน 1 ล้านบาท   
สำหรับธนาคารที่เข้าร่วมโครงการ ซึ่งผู้ประสบอุทกภัยสามารถยื่นเรื่องขอความช่วยเหลือได้ คือ ธนาคารพาณิชย์ทุกสาขา สาขาธนาคารพาณิชย์ต่างประเทศ และสถาบันการเงินเฉพาะกิจของรัฐ 6 แห่ง ได้แก่ ธนาคารเพื่อการส่งออกและนำเข้าแห่งประเทศไทย(เอ็กซิมแบงก์) ธนาคารเพื่อการเกษตรและสหกรณ์การเกษตร(ธ.ก.ส.) ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย(เอสเอ็มอีแบงก์)  ธนาคารออมสิน ธนาคารอาคารสงเคราะห์(ธ.อ.ส.) และธนาคารอิสลามแห่งประเทศไทย(ไอแบงก์)